בשיא סערת מזג האוויר החורפית שפקדה את ישראל בשבוע האחרון, פלט הים אל חופי בת ים בקבוק ובו מכתב חתום על ידי תלמידי בית הספר שזר ותלמידים מגרמניה, שהשתתפו במשלחת חילופי תלמידים, בשנת 1991.
את הבקבוק מצאו חניכים של "הגל שלי" בבת ים בזמן שגלשו בים הסוער.
הגולשים, בשיתוף עיריית בת ים, הצליחו לאתר חלק מהחתומים על המכתב הנוסטלגי באמצעות פרסום פוסט בפייסבוק ומיד נרשמה היענות והתרגשות עצומה מצד החתומים על המכתב.
אבי ג'יבלי, כיום בן 42, כתב באותו לילה, בשנת 1991 את המכתב וכלל לא תיאר לעצמו כי הבקבוק ימצא לאחר כל כך הרבה שנים: "זה סיפור מדהים ובלתי נתפס. כמה תמימים היינו לשלוח את זה לים ולצפות שיקרה עם זה משהו. הופתענו לגלות שהמכתב נמצא והתרגשנו כולנו לחידוש הקשרים הישנים".
ראש העירייה, יוסי בכר: "זהו סיפור מרגש שמקרב לבבות מחדש. המכתב הצליח לחדש קשרים עד אוסטרליה וקולורדו שבארצות הברית. אבחן אפשרות לאחד את המשלחות".